Text file: 10036.txt
author: "Nata\u0161a K"
downvotes: 1
end consideration date: 2019-05-09
id: '10036'
number comments: 14
number views: 1254
proposal type: Odziv pristojnega organa
response: "Odziv Ministrstva za pravosodje\n\nPredlagatelj navaja razloge, zakaj naj\
  \ se zakonsko ponovno uredi krajevna pristojnost izvr\u0161iteljev. Slu\u017Eba\
  \ izvr\u0161itelja je javna slu\u017Eba, ki je nezdru\u017Eljiva z opravljanjem\
  \ druge pridobitne dejavnosti, izvr\u0161itelji so imenovani s strani ministra za\
  \ pravosodje in se ne smejo reklamirati. Vsi izvr\u0161itelji morajo izpolnjevati\
  \ enake pogoje za nastop slu\u017Ebe in delovati pod pogoji zakona. Veljavna ureditev\
  \ omogo\u010Da nesorazmerno dodelitev zadev izvr\u0161iteljem, upniki pa imajo prevelik\
  \ vpliv na izbiro izvr\u0161itelja, kar povzro\u010Da te\u017Eave tako novoimenovanim\
  \ kot obstoje\u010Dim izvr\u0161iteljem.\n\nZakon o izvr\u0161bi in zavarovanju\
  \ (ZIZ) v tretjem odstavku 44.a \u010Dlena dolo\u010Da, da sodi\u0161\u010De dolo\u010D\
  i tistega izvr\u0161itelja, ki ga je navedel upnik v predlogu za izvr\u0161bo in\
  \ v nadaljevanju ureja polo\u017Eaj, ko predlagani izvr\u0161itelj, \u010De obstajajo\
  \ zakonsko dolo\u010Deni razlogi za njegovo izlo\u010Ditev, ne sme opravljati neposrednih\
  \ dejanj izvr\u0161be in zavarovanja. Poleg tega drugi odstavek 7. \u010Dlena ZIZ\
  \ dolo\u010Da, da se izvr\u0161itelji imenujejo za opravljanje slu\u017Ebe izvr\u0161\
  itelja na celotnem obmo\u010Dju Republike Slovenije. \n\nDodeljevanje zadev izvr\u0161\
  iteljev po obmo\u010Djih sodi\u0161\u010D oziroma tako imenovana teritorialna pristojnost\
  \ izvr\u0161iteljev je bila ukinjena z Zakonom o spremembah in dopolnitvah Zakona\
  \ o izvr\u0161bi in zavarovanju (ZIZ-E). Od uveljavitve ZIZ-E dalje je upnik v predlogu\
  \ za izvr\u0161bo dol\u017Ean predlagati izvr\u0161itelja, ki ga lahko izbere izmed\
  \ vseh izvr\u0161iteljev v Republiki Sloveniji, sicer je predlog za izvr\u0161bo\
  \ nepopoln, sodi\u0161\u010De pa imenuje izvr\u0161itelja, ki ga je predlagal upnik.\
  \ Med razlogi za tako spremembo so bili navedeni ve\u010Dja u\u010Dinkovitost izvr\u0161\
  be, ve\u010Dja konkurenca na trgu, zaradi katere se pri\u010Dakuje ve\u010Dja u\u010D\
  inkovitost dela izvr\u0161iteljev ter ve\u010Dja anga\u017Eiranost izvr\u0161iteljev.\n\
  \nZbornica izvr\u0161iteljev Slovenije je \u017Ee predlagala spremembo veljavne\
  \ ureditve v tem delu, vendar pa Ministrstvo za pravosodje takih predlogov do sedaj\
  \ ni sprejelo, ker je vedno prevladalo stali\u0161\u010De, da je taka ureditev ustrezna\
  \ in primerna, saj je namen izvr\u0161ilnega postopka, skladno z ustavno zahtevo\
  \ po u\u010Dinkovitosti pravice do sodnega varstva, zagotoviti izpolnitev obveznosti,\
  \ ki praviloma izhaja iz pravomo\u010Dne sodbe. Glede na tak namen izvr\u0161ilnega\
  \ postopka pa je nujno, da zakon, ki to podro\u010Dje ureja, prvenstveno upo\u0161\
  teva interes upnika, da se zagotovi u\u010Dinkovitost izvr\u0161be in s tem dokon\u010D\
  na uresni\u010Ditev upnikove ustavne pravice do sodnega varstva. Iz navedenega izhaja\
  \ tudi v zakonu dolo\u010Dena upnikova pravica, da izbere izvr\u0161itelja, ki naj\
  \ opravi neposredna dejanja izvr\u0161be. \n\nNe glede na navedeno pa se na Ministrstvu\
  \ za pravosodje zavedamo, da ob taki ureditvi prihaja\_ do neenakomerne razporeditve\
  \ spisov med izvr\u0161itelji, \u010Dasovnih zamikov pri re\u0161evanju zadev, pa\
  \ tudi do dogovorov z upniki, ter nameravamo tudi upo\u0161tevaje precej\u0161nje\
  \ zmanj\u0161anje \u0161tevila izvr\u0161iteljev odpreti \u0161ir\u0161o razpravo\
  \ o ustreznosti ureditve podro\u010Dja dela izvr\u0161iteljev, ter v tem okviru\
  \ tudi o izpostavljeni ureditvi pravice upnika, da izbira izvr\u0161itelja."
response date: 2019-09-03
response due date: null
sent date: 2019-04-18
title: "Vrnitev krajevne pristojnosti izvr\u0161iteljem"
upvotes: 25
url: https://predlagam.vladi.si/predlog/10036
